สันธนะ โดนหนัก 8หมายจับร่วมกรรโชกทรัพย์
อรินทราชบุกคอนโด-วืด เจ้าตัวยันมอบตัวไม่หนี อย.สั่งยึดใบอนุญาตลีน,สันธนะ โดนอ่วม 8 หมายจับ ฐานร่วมกันกรรโชก ทรัพย์ เข้าข่ายมูลฐานความผิดฟอกเงิน บิ๊กโจ๊ก ตามจิก นำอรินทราช 26 บุกถึงห้องในอาคารชุด พหลโยธินซอย 8 ไม่พบตัวแต่แอร์ยังเย็นฉ่ำ เชื่อคลาดกันหวุดหวิด สั่งด่วนตำรวจ-ทหารตามชายแดนตรวจเข้มกันหลบหนี ขณะที่ วิระชัย เดินหน้าต่อ ตรวจค้นแหล่งผลิตยาลดความอ้วนทำคนตาย ด้าน อย.ประกาศยกเลิกใบอนุญาตและเลขสารบบ ผลิตภัณฑ์ ลีน (Lyn) เตรียมดำเนินการเอาผิดตามกฎหมาย,ตำรวจยังคงเดินหน้ากวาดล้างขบวนการผลิตจำหน่ายอาหารเสริมและเครื่องสำอางที่ไม่ได้มาตรฐาน รวมทั้งกลุ่มผู้มีอิทธิพลที่เข้าไปเกี่ยวข้อง ที่สำนักงานตำรวจแห่งชาติ เมื่อเวลา 12.00 น. วันที่ 11 พ.ค. พล.ต.อ.จักรทิพย์ ชัยจินดา ผบ.ตร. เปิดเผยว่า กรณีมีคำสั่งให้ พล.ต.อ.รุ่งโรจน์ แสงคร้าม รอง ผบ.ตร. เป็นประธานการสอบสวนคดีตลาดใหม่ดอนเมืองนั้น เป็นคำสั่งที่ชัดเจนอยู่แล้ว ส่วน พล.ต.อ.วิระชัย ทรงเมตตา รอง ผบ.ตร. นั้น สั่งการให้เป็นหัวหน้าคดีเมจิกสกิน รวมทั้งเป็นรองประธานการสอบสวนคดีตลาดใหม่ดอนเมือง ไม่เข้าใจที่สั่งการไปสับสนตรงไหน ไม่ถือเป็นการเปลี่ยนม้ากลางศึก ส่วนผู้มีอิทธิพลในตลาดใหม่ดอนเมือง ต้องรอผลการสอบสวนตรวจสอบให้รอบคอบ ไม่ต้องห่วงตำรวจทำงานรวบรวมหลักฐานจากทุกมิติ สำหรับ พ.ต.ท.สันธนะ ประยูรรัตน์ จบแล้วไม่มีอะไร ต่อจากนี้เป็นเรื่องการบังคับใช้กฎหมาย เบอร์โทรศัพท์ของตนเป็นเบอร์สาธารณะอยู่แล้ว ใครโทร.มาจะรับทุกสาย,พล.ต.อ.รุ่งโรจน์ แสงคร้าม กล่าวว่า จากนี้เป็นขั้นตอนการสอบสวนสรุปสำนวนเพื่อส่งอัยการ เนื่องจากการปฏิบัติการครั้งนั้นของ พล.ต.อ.วิระชัย ทรงเมตตา มีการร้องทุกข์กล่าวหาว่ามีการบังคับเรียกรับผลประโยชน์จากผู้ประกอบการ โดยไม่ชอบด้วยกฎหมาย จึงต้องมีคณะพนักงานสอบสวนมารับผิดชอบเรื่องนี้โดยเฉพาะ ซึ่งเป็นคนละเรื่องกับกรณีที่มีการขายสินค้าไม่ได้มาตรฐานผิด พ.ร.บ.อาหารและยา,ขณะที่ พล.ต.ต.สุรเชษฐ์ หักพาล รอง ผบช.ทท. เปิดเผยถึงการดำเนินคดีกับกลุ่มผู้มีอิทธิพลที่เรียกรับเงินจากผู้ค้าในตลาดใหม่ดอนเมือง ว่า หลังกลุ่มผู้ค้าในตลาดใหม่ดอนเมืองเข้าให้ปากคำกับพนักงานสอบสวนกว่า 200 คน รวมทั้งการเข้าตรวจค้นหาหลักฐานที่สำนักงานตลาดใหม่ดอนเมือง เมื่อช่วงเช้า พนักงานสอบสวน สน.ดอนเมือง รวบรวมหลักฐานขอศาลออกหมายจับบุคคลที่เกี่ยวข้อง เบื้องต้นศาลพิจารณาคำร้อง ก่อนออกหมายจับ พ.ต.ท.สันธนะ ประยูรรัตน์ ข้อหาร่วมกันกรรโชกทรัพย์ 8 หมายจับ นอกจากนั้นยังออกหมายจับผู้ร่วมขบวนการอีก 10 คน 36 หมายจับ รวมมีผู้ต้องหา 11 คน 44 หมายจับ ที่ศาลออกหมายจับ พ.ต.ท.สันธนะถึง 8 หมายนั้น เป็นเพราะพบการกระทำความผิดต่างกรรม ต่างวาระ ข้อหาร่วมกันกรรโชกทรัพย์นั้นเข้าข่ายมูลฐานความผิดฟอกเงิน ส่วนที่ถามว่า เข้าข่ายผู้มี อิทธิพลหรือมาเฟียนั้น ตามกฎหมายคำว่าผู้มีอิทธิพลหรือมาเฟียไม่ได้บัญญัติไว้ ทุกอย่างมีหลักฐานชัดเจน ศาลจึงออกหมายจับที่ พ.ต.ท.สันธนะอ้างเป็นการเก็บค่าส่วนกลาง เป็นเรื่องที่ต้องไปชี้แจงกับศาล,หาก พ.ต.ท.สันธนะจะเข้ามอบตัว ตำรวจยินดีอยู่แล้ว แต่ระหว่างที่ยังไม่มอบตัว ตำรวจต้อง ปฏิบัติตามขั้นตอน เพราะต้องรายงานความคืบหน้า ให้ศาลทราบ ส่วนที่ออกหมายจับโดยไม่มีหมายเรียก ก่อน เนื่องจากเป็นความผิดที่มีอัตราโทษสูง พล.ต.ต.สุรเชษฐ์กล่าว,ต่อมาเวลา 15.30 น. พล.ต.ต.สุรเชษฐ์ หักพาล รอง ผบช.ทท. พ.ต.อ.พนัญชัย ชื่นใจธรรม รอง ผบก.ทท.2 บช.ทท. พ.ต.อ.นิธิธร จินตกานนท์ รอง ผบก.สปพ พ.ต.อ.นพศิลป์ พูลสวัสดิ์ รอง ผบก.สส.บช.น. สนธิกำลังหน่วยงานที่เกี่ยวข้องพร้อมชุดปฏิบัติการพิเศษอรินทราช 26 รวมทั้งตำรวจ สน.บางซื่อ เจ้าของพื้นที่รับผิดชอบ นำหมายค้นศาลอาญา เลขที่ 155/2561 ลงวันที่ 11 พ.ค.61 เข้าบุกค้นห้องพัก เลขที่ 412/248 ชั้น 15 อาคารชุดบ้านพหลโยธินเพลส ซอยพหลโยธิน 8 แขวงสามเสนใน เขตพญาไท กทม. หลังสืบทราบว่า ห้องพักดังกล่าวเป็นของ พ.ต.ท.สันธนะ ประยูรรัตน์ ผู้ต้องหาตามหมายจับในฐานความผิดร่วมกันกรรโชกทรัพย์,ผู้สื่อข่าวรายงานว่า หลังตำรวจนำหมายค้นแสดงต่อเจ้าหน้าที่นิติบุคคลของอาคาร กำลังชุดอรินทราช 26 พร้อมอาวุธครบมือเคลื่อนกำลังขึ้นไปบนชั้นที่ 15 เมื่อถึงหน้าห้องพักของ พ.ต.ท.สันธนะ จึงส่งสัญญาณให้บุคคลที่อยู่ภายในห้องเปิดประตูแต่ไม่มีการตอบรับ เจ้าหน้าที่นิติบุคคลฯต้องนำช่างกุญแจมาเปิดประตู แต่ไม่สำเร็จต้องใช้เครื่องมือทุบลูกบิดประตู จึงสามารถเปิดเข้าไปได้ทั้งหมด ใช้เวลา 30 นาที พบภายในห้องเปิดแอร์ทิ้งไว้แต่ไม่มีคนอยู่ คาดผู้อาศัยรีบออกจากห้องไปไม่นาน ตรวจสอบระเบียงไม่พบการเชื่อมต่อไปยังห้องข้างเคียง หลังจากนั้น เจ้าหน้าที่ พฐ.จึงเริ่มเก็บวัตถุพยานหลักฐานสำคัญ รวมทั้งเก็บลายนิ้วมือแฝงภายในห้องระหว่างการตรวจค้น พล.ต.ต. สุรเชษฐ์เปิดเผยว่า ในวันนี้ได้นำเจ้าหน้าที่ พฐ.เข้าตรวจสอบลายนิ้วมือ,แฝงและเก็บพยานหลักฐานอื่นภายในห้อง หลังจากที่ศาลออกหมายค้น ในส่วนความผิดอื่นอยู่ระหว่างการตรวจสอบต่อไปทั้งในเรื่องการเสียภาษีและเรื่องร้องเรียนอื่นๆ ขณะนี้ศาลอนุมัติหมายจับ พ.ต.ท.สันธนะกับพวกรวม 11 คน ในฐานความผิดร่วมกันกรรโชกทรัพย์ เป็นความผิดมูลฐานที่นำไปสู่การยึดทรัพย์ตาม พ.ร.บ.การฟอกเงิน หมายจับที่ออกมานั้นต่างกรรมต่างวาระ จากข้อร้องเรียนพบหากไม่จ่ายค่าคุ้มครอง หรือค่าดำเนินการก็จะถูกกรีดรถข่มขู่ รายละเอียดอยู่ในสำนวน ขณะนี้ยังไม่ได้รับการติดต่อขอเข้ามอบตัวแต่อย่างใด ส่วนที่ พ.ต.ท.สันธนะ เตรียมเข้ามอบตัวในเวลา 17.00 น. วันที่ 12 พ.ค.นั้น มีพนักงานสอบสวนรอรับการมอบตัวอยู่แล้ว,ส่วนการติดตามผู้ต้องหาทั้งหมดนั้น สั่งการให้ชุดสืบสวนเร่งติดตามตัวและประสานสำนักงานตรวจคนเข้าเมืองเพิ่มความเข้มงวด รวมทั้งทหารในพื้นที่บริเวณริมชายแดนช่องทางธรรมชาติต่างๆ หากพบสามารถจับกุมได้ทันที ขณะนี้ยังไม่พบข้อมูลผู้ต้องหาตามหมายจับเป็นบุคคลคนมีสี หรือเป็นข้าราชการแต่อย่างใด พล.ต.ต. สุรเชษฐ์กล่าว,หลังมีข่าวถูกออกหมายจับ พ.ต.ท.สันธนะ เปิดเผยกับสื่อผ่านช่องทางต่างๆว่า ขณะนี้ติดธุระอยู่ต่างจังหวัดแต่ไม่ระบุสถานที่ ยืนยันไม่หลบหนี เตรียมเข้ามอบตัวในเวลา 17.00 น. วันที่ 12 พ.ค.แน่นอน ขณะที่ผู้พักอาศัยในอาคารชุดดังกล่าวให้ข้อมูลว่าเห็น พ.ต.ท.สันธนะครั้งสุดท้ายเมื่อวันที่ 11 พ.ค. แต่ไม่ทราบว่าออกจากอาคารไปเมื่อใด,ส่วนการปฏิบัติการทลายเครือข่ายอาหารเสริมไม่ได้มาตรฐานยังคงเดินหน้าอย่างต่อเนื่อง โดยเมื่อเวลา 12.00 น. พล.ต.อ.วิระชัย ทรงเมตตา รอง ผบ.ตร. พร้อมเจ้าหน้าที่จากสำนักงานอาหารและยา (อย.) และนายณรงค์เดช สุขจันทร์ เลขานุการฝ่ายตรวจการผลิตภัณฑ์ ฮาลาล สำนักงานคณะกรรมการกลางอิสลามแห่งประเทศไทย นำหมายค้นศาลอาญาเลขที่ 204/2561 วันที่ 11 พ.ค.61 เข้าตรวจค้นบริษัท ไวทัล เฮลท์ โปรดักส์ จำกัด เลขที่ 55/31 ถนนทางหลวงชนบทสาย 3004 ต.บึงคำพร้อย อ.ลำลูกกา จ.ปทุมธานี หลังสืบทราบว่าสถานที่ดังกล่าวเป็นสถานที่ผลิตและเก็บอาหารเสริม บนเนื้อที่ 200 ตร.ว. หลังการตรวจค้นนาน 2 ชั่วโมง ชุดตรวจค้นสามารถยึดเอกสารคำสั่งการผลิตและการสั่งซื้อ รวมทั้งผลิตภัณฑ์จำนวนมากไปตรวจสอบ,พล.ต.อ.วิระชัยกล่าวว่า จากกรณีมีผู้บริโภค รับประทานยาลดความอ้วนแล้วเสียชีวิตใน จ.กาญจนบุรี แพทย์ตรวจสอบพบสาเหตุเพราะมีสารไซบูทรามีนตกค้างในร่างกาย ตำรวจจึงสืบสวนจับผู้ขาย ก่อนขยายผลมายังโรงงานผลิตแห่งนี้ สำหรับสารไซบูทรามีน มีฤทธิ์ทำให้มีความรู้สึกไม่หิวหรืออิ่มเร็วขึ้น ห้ามนำมาผสมอาหารเด็ดขาด นอกจากนั้น การตรวจครั้งนี้ยังพบสินค้ามีตราฮาลาลปลอม ตรา อย.ปลอม เตรียมตรวจสอบการขออนุญาตตั้งโรงงานว่าถูกต้องหรือไม่ก่อนแจ้งข้อหา,วันเดียวกัน นพ.วันชัย สัตยาวุฒิพงศ์ เลขาธิการคณะกรรมการอาหารและยา (อย.) เปิดเผยว่า ตามที่มีประกาศผลการตรวจพิสูจน์ผลิตภัณฑ์ ยี่ห้อลีน (Lyn) ที่สำนักงานสาธารณสุขจังหวัดชลบุรี เก็บตัวอย่างจากสถานที่แบ่งบรรจุและจำหน่ายผลิตภัณฑ์ ผลการตรวจพบสารไบซาโคดิลและไซบูทรามีนนั้น,อย.ขยายผลดำเนินการต่อเนื่องโดยร่วมกับ สสจ.ปทุมธานี และตำรวจ บก.ปคบ. เข้าตรวจสอบสถานที่ผลิต บริษัท ฟู้ด ซายน์ ซัพพลาย เซอร์วิส จำกัด เลขที่ 99/29 หมู่ที่ 2 ต.สามโคก อ.สามโคก จ.ปทุมธานี พร้อมเก็บตัวอย่างผลิตภัณฑ์ส่งตรวจวิเคราะห์ที่กรมวิทยาศาสตร์การแพทย์ พบผลิตภัณฑ์ลีน บล็อค เบิร์น เบรก บิวท์ มีสารออริสแตท (Orlistat) จัดเป็นอาหารไม่บริสุทธิ์และฉลากแสดงชื่ออาหารไม่ตรงตามที่ได้รับอนุญาต รวมทั้งผลิตภัณฑ์ลีน เอฟเอส-ทรี แสดงฉลากไม่ถูกต้อง ลวงให้ผู้บริโภคเข้าใจผิดในสาระสำคัญ เข้าข่ายเป็นอาหารปลอม นอกจากนี้ ยังพบแคปซูลสีขาวในแผงฟลอยด์ ระบุข้อความ ลดน้ำหนัก K.นิด และแคปซูลสีเหลืองในแผงฟอยล์ ระบุข้อความ อเนก ยาผู้ชาย ผลวิเคราะห์พบสารซิเดนาฟิล (Sidenafil) ทั้ง 2 รายการจัดเป็นยาไม่ได้ขึ้นทะเบียนตำรับยา มีความผิดตาม พ.ร.บ.ยา และสถานที่ผลิตอาหารไม่ถูกสุขลักษณะ ไม่ผ่านเกณฑ์ตามที่กฎหมายกำหนด,จากความผิดที่พบ อย.จึงสั่งยกเลิกเลขสารบบของผลิตภัณฑ์ทั้งหมด ตั้งแต่บัดนี้เป็นต้นไปและมีคำสั่งพักใช้ใบอนุญาตผลิตอาหารของบริษัท ฟู้ด ซายน์ ซัพพลาย เซอร์วิส จำกัด เป็นเวลา 120 วัน หากไม่ปฏิบัติตามคำสั่งต้องระวางโทษปรับไม่เกิน 5 หมื่นบาท ปรับเป็นรายวันอีกวันละ 500 บาท กรณีศาลมีคำพิพากษาถึงที่สุด อย.จะเสนอเพิกถอนใบอนุญาตเป็นการถาวร รวมทั้งสั่งระงับการโฆษณาทางสื่อต่างๆด้วย นพ.วันชัยกล่าว,มีรายงานความคืบหน้ากรณีนางเอกสาวชื่อดัง เบลล่า-ราณี แคมเปน เตรียมเข้าให้ข้อมูลกับพนักงานสอบสวน บก.ปคบ.ในประเด็นการดำเนินธุรกิจอาหารเสริม Be Curve แต่ถูกเลื่อนนัดจากทางตำรวจนั้น มีรายงานว่าเบลล่า-ราณี กำหนดแถลงข่าวให้ข้อมูลเรื่องนี้ ที่ชั้นเอ็ม ห้างดิ เอ็มโพเรียม ในวันจันทร์ที่ 14 พ.ค. เวลา 18.00 น.
สันธนะ โดนอ่วม 8 หมายจับ ฐานร่วมกันกรรโชก ทรัพย์ เข้าข่ายมูลฐานความผิดฟอกเงิน บิ๊กโจ๊ก ตามจิก นำอรินทราช 26 บุกถึงห้องในอาคารชุด พหลโยธินซอย 8 
สันธนะ ประยูรรัตน์,กรรโชกทรัพย์,ฟอกเงิน,จักรทิพย์ ชัยจินดา,ข่าวหน้า1